LIETUVOS RESPUBLIKOS VYRIAUSYBĖ

N U T A R I M A S

DĖL MAITINIMOSI IŠLAIDŲ PINIGINĖS KOMPENSACIJOS DYDŽIO NUSTATYMO IR MOKĖJIMO KARIAMS BEI ŠAUKTINIAMS, NEAPRŪPINAMIEMS MAISTU

2000 m. rugsėjo 29 d. Nr. 1181

Vilnius

Vadovaudamasi Lietuvos Respublikos krašto apsaugos sistemos organizavimo ir karo tarnybos įstatymo (Žin., 1998, Nr. 49-1325; 1999, Nr. 64-2069; 2000, Nr. 42-1194) 63 straipsnio 11, 12 ir 13 dalimis ir Lietuvos Respublikos karo prievolės įstatymo (Žin., 1996, Nr. 106-2427; 2000, Nr. 64-1933) 1512 straipsnio 3 dalimi, Lietuvos Respublikos Vyriausybė nutaria:

1. Nustatyti, kad:

1.1. vienos paros maitinimosi išlaidų piniginė kompensacija kariui ir šauktiniui, neaprūpinamam maistu, – 12 litų;

1.2. maitinimosi išlaidų piniginė kompensacija mokama:

1.2.1. profesinės karo tarnybos kariams – už kalendorines dienas;

1.2.2. privalomosios pradinės karo tarnybos kariams – už laisvas nuo tarnybos dienas, kai kariai dalinio vado sprendimu atleidžiami nuo tarnybos su teise išvykti iš dalinio daugiau negu vienai parai, išskyrus tuos atvejus, kai kariai įstatymo nustatyta tvarka išleidžiami atostogų;

1.2.3. kariams savanoriams ir aktyviojo rezervo prievolininkams – už tas dienas, kai jie dalyvavo pratybose ir mokymuose arba vykdė tarnybos užduotis;

1.2.4. šauktiniams – už tinkamumo tarnybai tikrinimo dienas;

1.3. maitinimosi išlaidų piniginė kompensacija išmokama:

1.3.1. profesinės karo tarnybos kariams ir privalomosios pradinės karo tarnybos kariams – už praėjusį kalendorinį mėnesį iki einamojo mėnesio pabaigos;

1.3.2. kariams savanoriams ir aktyviojo rezervo prievolininkams – paskutinę tarnybos dieną;

1.3.3. šauktiniams – krašto apsaugos ministro nustatyta tvarka;

1.4. maitinimosi išlaidų piniginė kompensacija nemokama už tas dienas, kai profesinės karo tarnybos karys:

1.4.1. išsiųstas į mokymo įstaigą ar tarnybos vietą užsienyje, kur yra visiškai išlaikomas;

1.4.2. paskirtas tarnauti gynybos atašė biuruose, štabuose ar kitose institucijose užsienyje;

1.4.3. paskirtas tarnauti ne krašto apsaugos sistemos institucijoje Lietuvoje;

1.4.4. išvykęs į tarnybinę komandiruotę ir jam garantuojamas maitinimas komandiruotės metu arba išmokėti dienpinigiai;

1.4.5. sugrįžęs kasmetinių atostogų tarptautinių operacijų metu;

1.4.6. išleistas atostogų vaikui prižiūrėti ar nemokamų atostogų.

2. Nustatyti, kad maitinimosi išlaidų piniginė kompensacija kariams bei šauktiniams, neaprūpinamiems maistu, mokama neviršijant Krašto apsaugos ministerijai patvirtintų bendrųjų asignavimų.

3. Pripažinti netekusiu galios Lietuvos Respublikos Vyriausybės 1997 m. birželio 2 d. nutarimą Nr. 547 „Dėl piniginės kompensacijos mokėjimo kariams, neaprūpinamiems maistu“ (Žin., 1997, Nr. 50-1206).

MINISTRAS PIRMININKAS	ANDRIUS KUBILIUS

KRAŠTO APSAUGOS MINISTRAS	ČESLOVAS STANKEVIČIUS